HR Službeni list Europske unije C 473/57

IZVJEŠĆE

o godišnjoj računovodstvenoj dokumentaciji Zajedničkog poduzeća za inicijativu za inovativne lijekove za financijsku godinu 2015. s odgovorom Zajedničkog poduzeća

(2016/C 473/07)

SADRŽAJ

Odlomak Stranica UVOD 1.–5. 58 INFORMACIJE NA KOJIMA SE TEMELJI IZJAVA O JAMSTVU 6. 58 IZJAVA O JAMSTVU 7.–14. 58 Mišljenje o pouzdanosti računovodstvene dokumentacije 12. 60 Mišljenje o zakonitosti i pravilnosti transakcija povezanih s računovodstvenom dokumentacijom 13. 60 PRIMJEDBE O PRORAČUNSKOM I FINANCIJSKOM UPRAVLJANJU 15.–21. 60 Prikazivanje računovodstvene dokumentacije 15. 60 Izvršenje proračuna za 2015. godinu 16.–17. 60 Višegodišnje izvršenje proračuna Zajedničkog poduzeća IMI u okviru programa FP7 18.–19. 60 Višegodišnje izvršenje proračuna Zajedničkog poduzeća IMI u okviru programa Obzor 2020. 20.–21. 60 OSTALA PITANJA 22.–26. 61 Ključne kontrole i nadzorni sustavi 22. 61 Strategija za borbu protiv prijevara 23.–25. 61 Služba Komisije za unutarnju reviziju 26. 61 PRAĆENJE MJERA PODUZETIH U POGLEDU PRETHODNIH OPAŽANJA 27.–28. 61 Praćenje projektnih rezultata istraživanja i izvješćivanje o njima 27. 61 Sukobi interesa 28. 62 PRILOG 62

UVOD

1. Zajedničko poduzeće za provedbu zajedničke tehnološke inicijative za inovativne lijekove (Zajedničko poduzeće IMI), sa sjedištem u Bruxellesu, osnovano je u prosincu 2007. godine (1) na razdoblje od 10 godina te je sa samostalnim radom započelo 16. studenoga 2009. Vijeće je u svibnju 2014. (2) stavilo izvan snage izvornu Uredbu i Zajedničkom poduzeću koje se sad naziva „Zajedničko poduzeće za inicijativu za inovativne lijekove 2” (Zajedničko poduzeće IMI2) (3) povjerilo nove zadaće u sklopu Okvirnog programa za istraživanje i inovacije Obzor 2020. (4) te mu produžilo razdoblje poslovanja do 31. prosinca 2024.

2. Cilj je Zajedničkog poduzeća IMI u okviru Sedmog okvirnog programa za istraživanja (FP7) (5) znatno poboljšati učinkovitost i djelotvornost procesa razvoja lijekova, a dugoročni je cilj proizvodnja učinkovitijih i sigurnijih inovativnih lijekova u farmaceutskom sektoru. Cilj je Zajedničkog poduzeća IMI2 u okviru programa Obzor 2020. poboljšati zdravstvenu zaštitu ubrzanjem razvoja inovativnih lijekova i pristupa pacijenata tim lijekovima, posebno u područjima s neispunjenim zdravstvenim ili društvenim potrebama. Pri tome se potiče suradnja među ključnim dionicima uključenima u istraživanja u području zdravstvene zaštite, uključujući sveučilišta, farmaceutske i druge industrije, mala i srednja poduzeća, udruge pacijenata i regulatorna tijela za lijekove (6).

3. Članove osnivače Zajedničkog poduzeća čine Europska unija (EU), koju predstavlja Komisija, i Europska federacija farmaceutskih industrija i udruženja (EFPIA). U program se mogu uključiti i ostali članovi i pridruženi partneri.

4. Najviši mogući doprinos EU-a Zajedničkom poduzeću IMI, kojim se pokrivaju istraživačke aktivnosti i administrativni troškovi (7), iznosi jednu milijardu EUR koja se isplaćuje iz Sedmog okvirnog programa. Doprinosi članova iz farmaceutskog sektora moraju biti jednaki doprinosu EU-a.

5. Najveći mogući financijski doprinos EU-a u okviru programa Obzor 2020. za aktivnosti Zajedničkog poduzeća IMI2 iznosi 1 638 milijuna EUR, od čega iznos do 1 425 milijuna odgovara doprinosu iz farmaceutskog sektora, a iznos do 213 milijuna doprinosima drugih društava koja odluče pristupiti Zajedničkom poduzeću IMI2 kao pridruženi partneri. Članovi u jednakim udjelima daju doprinose za administrativne troškove (koji za Zajedničko poduzeće IMI2 ne bi trebali biti veći od 85,2 milijuna EUR).

INFORMACIJE NA KOJIMA SE TEMELJI IZJAVA O JAMSTVU

6. Revizijski pristup Suda obuhvaća analitičke revizijske postupke, ispitivanje transakcija na razini Zajedničkog poduzeća i procjenu ključnih kontrola nadzornih i kontrolnih sustava, uključujući provjeru kontrole kvalitete ex post revizija koje Zajedničko poduzeće provodi na razini korisnika. Tome se pridodaju dokazi prikupljeni relevantnim radom drugih revizora i analizom jamstava uprave.

IZJAVA O JAMSTVU 7. U skladu s odredbama članka 287. Ugovora o funkcioniranju Europske unije (UFEU), Sud je proveo reviziju: (a) godišnje računovodstvene dokumentacije Zajedničkog poduzeća za inicijativu za inovativne lijekove, koja se sastoji od financijskih izvještaja (8) i izvješća o izvršenju proračuna (9) za financijsku godinu koja je završila 31. prosinca 2015.; te (b) zakonitosti i pravilnosti transakcija povezanih s tom računovodstvenom dokumentacijom. Odgovornost uprave 8. U skladu s člancima 16. i 22. Delegirane uredbe Komisije (EU) br. 110/2014 (10) uprava je odgovorna za pripremu i vjerno prikazivanje godišnje računovodstvene dokumentacije Zajedničkog poduzeća te za zakonitost i pravilnost povezanih transakcija. (a) Odgovornosti uprave u vezi s godišnjom računovodstvenom dokumentacijom Zajedničkog poduzeća uključuju izradu, primjenu i održavanje sustava unutarnje kontrole koji je važan za pripremu i vjerno prikazivanje financijskih izvještaja u kojima nema značajnog pogrešnog prikazivanja zbog prijevare ili pogreške, odabir i primjenu prikladnih računovodstvenih politika na temelju računovodstvenih pravila koja je usvojio računovodstveni službenik Komisije (11) te davanje razumnih računovodstvenih procjena u danim okolnostima. Direktor odobrava godišnju računovodstvenu dokumentaciju Zajedničkog poduzeća nakon što ju je računovodstveni službenik Zajedničkog poduzeća pripremio na temelju dostupnih informacija i sastavio bilješku kao prilog računovodstvenoj dokumentaciji u kojoj između ostalog izjavljuje da ima razumno jamstvo da ona u svim značajnim aspektima istinito i vjerno prikazuje financijsko stanje Zajedničkog poduzeća. (b) Odgovornosti uprave u vezi sa zakonitošću i pravilnošću povezanih transakcija te usklađenošću s načelom dobrog financijskog upravljanja uključuju izradu, primjenu i održavanje djelotvornog i učinkovitog sustava unutarnje kontrole koji obuhvaća primjereni nadzor i prikladne mjere za sprječavanje nepravilnosti i prijevara te, po potrebi, pravne postupke za povrat pogrešno isplaćenih ili korištenih sredstava. Odgovornost revizora 9. Odgovornost je Suda da na temelju svojih revizija Europskom parlamentu i Vijeću (12) podnese izjavu o jamstvu u pogledu pouzdanosti godišnje računovodstvene dokumentacije te zakonitosti i pravilnosti povezanih transakcija. Sud provodi reviziju u skladu s međunarodnim revizijskim standardima i etičkim kodeksom IFAC-a te međunarodnim standardima vrhovnih revizijskih institucija INTOSAI-ja. Prema tim standardima Sud je dužan isplanirati i provesti reviziju tako da njome dobije razumno jamstvo o tome ima li u godišnjoj računovodstvenoj dokumentaciji Zajedničkog poduzeća značajnog pogrešnog prikazivanja i jesu li povezane transakcije zakonite i pravilne. 10. Revizija uključuje postupke kojima se prikupljaju revizijski dokazi o iznosima i iskazima u računovodstvenoj dokumentaciji te zakonitosti i pravilnosti povezanih transakcija. Odabir postupaka ovisi o prosudbi revizora koja se temelji na procjeni rizika od značajnog pogrešnog prikazivanja u računovodstvenoj dokumentaciji i značajne neusklađenosti povezanih transakcija s uvjetima iz pravnog okvira Europske unije do kojih je došlo zbog prijevare ili pogreške. Pri procjeni tih rizika revizor uzima u obzir postupke unutarnje kontrole koji su važni za pripremu i vjerno prikazivanje računovodstvene dokumentacije, kao i nadzorne i kontrolne sustave koji su uspostavljeni kako bi se zajamčila zakonitost i pravilnost povezanih transakcija te zatim priprema odgovarajuće revizijske postupke u danim okolnostima. Revizija uključuje i evaluaciju primjerenosti računovodstvenih politika, razumnosti računovodstvenih procjena te sveukupnog prikaza računovodstvene dokumentacije. 11. Sud tako prikupljene revizijske dokaze smatra dostatnima i prikladnima da budu osnova za izjavu o jamstvu. Mišljenje o pouzdanosti računovodstvene dokumentacije 12. Prema mišljenju Suda godišnja računovodstvena dokumentacija Zajedničkog poduzeća u svim značajnim aspektima vjerno prikazuje financijsko stanje Zajedničkog poduzeća na dan 31. prosinca 2015. te rezultate poslovanja i novčane tokove za godinu završenu tim danom, u skladu s odredbama financijskih pravila Zajedničkog poduzeća i računovodstvenim pravilima koja je usvojio računovodstveni službenik Komisije. Mišljenje o zakonitosti i pravilnosti transakcija povezanih s računovodstvenom dokumentacijom 13. Prema mišljenju Suda transakcije povezane s godišnjom računovodstvenom dokumentacijom za godinu koja je završila 31. prosinca 2015. u svim su značajnim aspektima zakonite i pravilne.

14. Primjedbama u nastavku ne dovodi se u pitanje mišljenje Suda.

PRIMJEDBE O PRORAČUNSKOM I FINANCIJSKOM UPRAVLJANJU

Prikazivanje računovodstvene dokumentacije

15. Završna računovodstvena dokumentacija koju je objavilo Zajedničko poduzeće IMI ne sadržava ni izvještaj o realizaciji proračuna ni tablicu usklađenosti uz izvještaj o poslovnom rezultatu. Međutim, oba su dokumenta objavljena u izvješću Zajedničkog poduzeća o proračunskom i financijskom upravljanju za 2015. godinu, ali količina sadržanih informacija razlikuje se u odnosu na informacije koje je pružila većina drugih zajedničkih poduzeća, što pokazuje da postoji potreba za jasnim smjernicama Komisije o izvješćima o proračunu koja podnose zajednička poduzeća.

Izvršenje proračuna za 2015. godinu

16. Završni proračun za 2015. godinu dostupan za izvršenje uključivao je 315,3 milijuna EUR odobrenih sredstava za obveze i 195,4 milijuna EUR odobrenih sredstava za plaćanja. Stopa iskorištenosti za odobrena sredstva za obveze bila je 91 %, a stopa iskorištenosti za odobrena sredstava za plaćanja 73 %. Stopa izvršenja za odobrena sredstva za plaćanja manja je od očekivane najvećim dijelom zbog kašnjenja u pregovorima u vezi s nekoliko projekata u okviru programa Obzor 2020., za koje su isplate pretfinanciranja provedene početkom 2016. godine (13).

17. Od ukupnih operativnih obveza koje su preuzete 2015. godine (420,3 milijuna EUR), njih 50,2 % odnosilo se na pojedinačne obveze koje su se temeljile na dovršenim postupcima dodjele bespovratnih sredstava i ugovora. Preostalih 49,8 % odnosilo se na ukupne obveze za koje postupak dodjele nije bio dovršen. Uzrok za navedenu razinu pojedinačnih obveza 2015. godine leži u kašnjenjima u postupcima pregovora u vezi s pozivima na podnošenje prijedloga za projekte u okviru programa Obzor 2020. za 2015. godinu.

Višegodišnje izvršenje proračuna Zajedničkog poduzeća IMI u okviru programa FP7

18. Od jedne milijarde eura sredstava namijenjenih operativnim i administrativnim aktivnostima Zajedničkog poduzeća IMI koje EU financira u okviru programa FP7, Zajedničko poduzeće preuzelo je obveze u iznosu od 966 milijuna EUR i provelo plaćanja u iznosu od 538,1 milijuna EUR (55,7 % operativnih obveza) do kraja 2015. godine. Visoka razina neisplaćenih operativnih plaćanja, koja iznose 427,9 milijuna EUR (44,3 %), uglavnom je uzrokovana početnim kašnjenjima u provedbi aktivnosti Zajedničkog poduzeća tijekom prvih dviju godina njegova djelovanja te će se ta sredstva iskoristiti za pokrivanje budućih plaćanja u okviru potpisanih ugovora o dodjeli bespovratnih sredstava do kraja 2021. godine. Novčani doprinos EU-a administrativnim troškovima Zajedničkog poduzeća iznosio je 27,2 milijuna EUR.

19. Od jedne milijarde EUR doprinosa u naravi i novčanih doprinosa ostalih članova, izvješćima koje je Zajedničko poduzeće IMI primilo do 31. prosinca 2015. obuhvaćen je iznos od 503,1 milijuna EUR doprinosa u naravi za operativne aktivnosti, od čega je upravni odbor potvrdio 321,8 milijuna EUR ili 63,9 %. Novčani doprinos administrativnim troškovima Zajedničkog poduzeća koji su dali ostali članovi iznosio je 14,2 milijuna EUR.

Višegodišnje izvršenje proračuna Zajedničkog poduzeća IMI u okviru programa Obzor 2020.

20. Od ukupnog iznosa od 1 638 milijuna EUR sredstava namijenjenih operativnim i administrativnim aktivnostima koje EU financira u okviru programa Obzor 2020. Zajedničko poduzeće preuzelo je operativne obveze u iznosu od 351,7 milijuna EUR i provelo plaćanja u iznosu od 45,9 milijuna EUR (13 % operativnih obveza). Niska razina plaćanja u najvećoj je mjeri uzrokovana kašnjenjima u pregovorima u vezi s ugovorima s industrijskim partnerom u sklopu programa Obzor 2020. Novčani doprinos EU-a administrativnim troškovima Zajedničkog poduzeća iznosio je 1,2 milijuna EUR.

21. Kad je riječ o doprinosima u naravi i novčanim doprinosima ostalih članova, od ukupnih sredstava u iznosu od 1 638 milijuna EUR izvješćima dostavljenima Zajedničkom poduzeću do 31. prosinca 2015. obuhvaćeno je 68,6 milijuna EUR. Novčani doprinos administrativnim troškovima Zajedničkog poduzeća koji su dali ostali članovi iznosio je 2,8 milijuna EUR.

OSTALA PITANJA

Ključne kontrole i nadzorni sustavi

22. Zajedničko poduzeće IMI uspostavilo je postupke ex ante kontrole koji se temelje na pregledima financijske i operativne dokumentacije te provodi ex post revizije nad korisnicima kojima su dodijeljena bespovratna sredstva. Te su provjere ključni alati za procjenu zakonitosti i pravilnosti povezanih transakcija, uključujući novčane doprinose i doprinose u naravi koje Zajedničkom poduzeću daju ostali članovi, u koje se ne ubraja EU. Stopa preostale pogreške za ex post revizije o kojoj je Zajedničko poduzeće IMI izvijestilo u svom godišnjem izvješću o radu za 2015. godinu iznosila je 1,5 % (14).

Strategija za borbu protiv prijevara

23. Prema članku 12. financijskih pravila Zajedničkog poduzeća, proračun bi se trebao izvršavati u skladu s djelotvornim i učinkovitim unutarnjim kontrolama, uključujući sprječavanje, otkrivanje i ispravak prijevara i nepravilnosti te daljnje postupanje u njihovu pogledu.

24. Nakon što je Komisija u lipnju 2011. usvojila strategiju za borbu protiv prijevara, prva zajednička strategija za borbu protiv prijevara u području istraživanja usvojena je u srpnju 2012. i ažurirana u ožujku 2015. kako bi se uzele u obzir izmjene koje su uvedene u okviru programa Obzor 2020. (15). Strategija za borbu protiv prijevara u području istraživanja obuhvaća akcijski plan koji trebaju provesti istraživačka zajednička poduzeća.

25. Zajedničko poduzeće IMI već je uspostavilo postupke unutarnje kontrole u svrhu pružanja razumnog jamstva u pogledu sprječavanja i otkrivanja prijevara i nepravilnosti (ex ante provjere plaćanja, politika u vezi sa sukobima interesa i ex post revizije nad korisnicima kojima su dodijeljena bespovratna sredstva). Zajedničko poduzeće provodi mjere iz akcijskog plana, kao što su uporaba baza podataka Komisije radi utvrđivanja isključenih organizacija ili mogućeg dvostrukog financiranja (16) u skladu s dogovorenim vremenskim rasporedom.

Služba Komisije za unutarnju reviziju

26. Služba za unutarnju reviziju zaključila je u veljači 2015. reviziju nad ex ante kontrolama dodjela bespovratnih sredstava u Zajedničkom poduzeću IMI2. Služba za unutarnju reviziju preporučila je Zajedničkom poduzeću da poveća djelotvornost svojih ex ante kontrola primjenom uravnoteženijeg pristupa koji se u većoj mjeri temelji na riziku te da poboljša postupke kontrole za potvrde o financijskim izvještajima (17). Zajedničko poduzeće IMI2 provodi revizijske preporuke Službe za unutarnju reviziju te uzima u obzir opažanja Suda u vezi s tim pitanjima.

PRAĆENJE MJERA PODUZETIH U POGLEDU PRETHODNIH OPAŽANJA

Praćenje projektnih rezultata istraživanja i izvješćivanje o njima

27. U skladu s pravilima programa Obzor 2020. (18) Zajedničko poduzeće IMI2 u svom je godišnjem izvješću o radu objavilo posebne pokazatelje za rezultate istraživanja (pokazatelji uspješnosti i pokazatelji za praćenje međusektorskih pitanja) (19).

Sukobi interesa

28. Komisija je u srpnju 2015. izdala smjernice zajedničkim poduzećima u vezi s pravilima o sukobima interesa, uključujući zajednički obrazac za izjavu o nepostojanju sukoba interesa koji bi zajednička poduzeća trebala ugraditi u svoje postupke.

Ovo je izvješće usvojilo IV. revizijsko vijeće, kojim predsjeda član Revizorskog suda Baudilio TOMÉ MUGURUZA, na sastanku održanom u Luxembourgu 18. listopada 2016. Za Revizorski sud Klaus-Heiner LEHNE predsjednik

(1) Uredba Vijeća (EZ) br. 73/2008 od 20. prosinca 2007. o osnivanju Zajedničkog poduzeća za provedbu zajedničke tehnološke inicijative za inovativne lijekove (SL L 30, 4.2.2008., str. 38.).

(2) Uredba Vijeća (EU) br. 557/2014 od 6. svibnja 2014. o osnivanju zajedničkog poduzeća za inicijativu za inovativne lijekove 2 (SL L 169, 7.6.2014., str. 54.).

(3) Ovo se izvješće odnosi na „Zajedničko poduzeće za inicijativu za inovativne lijekove”, osim u slučajevima u kojima je potrebno jasno istaknuti razliku između tih dvaju programa.

(4) Uredba (EU) br. 1291/2013 Europskog parlamenta i Vijeća od 11. prosinca 2013. o osnivanju Okvirnog programa za istraživanja i inovacije Obzor 2020. (2014. – 2020.) i o stavljanju izvan snage Odluke br. 1982/2006/EZ (SL L 347, 20.12.2013., str. 104.).

(5) Odluka br. 1982/2006/EZ Europskog parlamenta i Vijeća (SL L 412, 30.12.2006., str. 1.).

(6) U prilogu se ukratko opisuju nadležnosti, aktivnosti i raspoloživi resursi Zajedničkog poduzeća. Priložen je u informativne svrhe.

(7) Administrativne troškove financiraju članovi Zajedničkog poduzeća IMI. Članovi osnivači jednakim udjelima doprinose aktivnostima Zajedničkog poduzeća IMI u okviru programa FP7, pri čemu njihovi pojedinačni doprinosi ne smiju biti veći od 4 % ukupnog financijskog doprinosa EU-a za Zajedničko poduzeće. Svi drugi članovi doprinose razmjerno svom ukupnom doprinosu za istraživačke aktivnosti.

(8) Oni obuhvaćaju bilancu i izvještaj o financijskom rezultatu, tablicu novčanog toka, izvještaj o promjenama u neto imovini te kratak prikaz važnih računovodstvenih politika, kao i druga pojašnjenja.

(9) Ona obuhvaćaju izvješća o izvršenju proračuna, kratak prikaz proračunskih načela te druga pojašnjenja.

(10) SL L 38, 7.2.2014., str. 2.

(11) Računovodstvena pravila koja je usvojio računovodstveni službenik Komisije proizlaze iz međunarodnih računovodstvenih standarda za javni sektor (IPSAS) koje je izdala Međunarodna federacija računovođa, odnosno, ako je primjenjivo, iz međunarodnih računovodstvenih standarda (IAS)/međunarodnih standarda financijskog izvještavanja (IFRS) koje je izdao Odbor za međunarodne računovodstvene standarde.

(12) Članak 47. Delegirane uredbe (EU) br. 110/2014.

(13) Vidjeti prilog proračunskom i financijskom izvješću za 2015. godinu, str. 11.

(14) Za detaljan opis povezane metodologije za ex post revizije, zajedno s brojem ex post revizija i iznosima za koje je izvršen povrat, vidjeti godišnje izvješće o radu Zajedničkog poduzeća IMI za 2015. godinu, str. 107.–110. Ex post revizijama provedenima tijekom 2015. godine obuhvaćeni su projekti koje je Zajedničko poduzeće financiralo u okviru programa FP7. Revizijski pristup za projekte u okviru programa Obzor 2020. utvrđen je u zajedničkoj strategiji za ex post revizije istraživanja u okviru programa Obzor 2020. Provedba ex post revizija nad projektima koje Zajedničko poduzeće financira u okviru programa Obzor 2020. započet će 2016. godine.

(15) Na primjer, uspostava zajedničke službe za podršku s centraliziranom službom za reviziju i usklađenim poslovnim procesima za istraživačka tijela EU-a.

(16) Ova mjera uključuje i procjenu uporabe financijskih izvora izvan EU-a radi sprječavanja dvostrukog financiranja.

(17) U oglednom ugovoru o dodjeli bespovratnih sredstava Zajedničkog poduzeća IMI (Prilog II., odjeljak 2. – Izvješćivanje i plaćanja, str. 7.) navedeno je sljedeće: „[…] 4. Potvrdu o financijskim izvještajima dostavlja svaki sudionik kada je iznos troškova za koje je zatražen povrat jednak ili veći od 375 000 EUR, zbrojen sa svim prethodnim troškovnicima za koje nije dostavljena potvrda o financijskim izvještajima, i obavezno na kraju projekta za svaki iznos za koji dotad nije dostavljena potvrda”.

(18) Članak 31. Uredbe (EU) br. 1291/2013.

(19) Vidjeti godišnje izvješće o radu Zajedničkog poduzeća IMI za 2015. godinu, prilozi 5., 6. i 7., str. 118.–132.

PRILOG Zajedničko poduzeće za inicijativu za inovativne lijekove (Bruxelles) Nadležnosti i djelovanje Područja nadležnosti Europske unije u skladu s Ugovorom Izvadci iz članaka 187. i 188. Ugovora o funkcioniranju Europske unije Unija može osnovati zajednička poduzeća ili bilo koju drugu strukturu potrebnu za učinkovito provođenje svojih istraživačkih, tehnološko-razvojnih i demonstracijskih programa. Vijeće, na prijedlog Komisije te nakon savjetovanja s Europskim parlamentom i Gospodarskim i socijalnim odborom, donosi odredbe iz članka 187. Europski parlament i Vijeće, odlučujući u skladu s redovnim zakonodavnim postupkom i nakon savjetovanja s Gospodarskim i socijalnim odborom, donose odredbe iz članaka 183., 184. i 185. Za usvajanje dodatnih programa zahtijeva se suglasnost dotičnih država članica. Nadležnosti Zajedničkog poduzeća Uredba Vijeća (EU) br. 557/2014 od 6. svibnja 2014. o osnivanju zajedničkog poduzeća za inicijativu za inovativne lijekove 2 (SL L 169, 7.6.2014., str. 54.). Ciljevi U skladu s člankom 2. Uredbe Vijeća (EU) br. 557/2014 ciljevi su Zajedničkog poduzeća IMI2 sljedeći: (a) podržavati, u skladu s člankom 25. Uredbe (EU) br. 1291/2013, razvoj i provedbu pretkonkurentskog istraživanja i inovacijskih aktivnosti od strateške važnosti za konkurentnost Unije i njezin vodeći položaj u industriji ili rješavati specifične društvene izazove, posebno kao što je opisano u dijelovima II. i III. Priloga I. Odluci 2013/743/EU, te posebice izazov poboljšanja zdravlja i kvalitete života europskih građana (b) pridonijeti ciljevima zajedničke tehnološke inicijative za inovativne lijekove, te posebno: i. povećati stopu uspješnosti u kliničkim studijama za prioritetne lijekove koje je utvrdila Svjetska zdravstvena organizacija; ii. kada je to moguće, smanjiti vrijeme do kliničkog dokaza koncepta u razvoju lijekova, na primjer za rak, imunološke bolesti, bolesti dišnih putova, neurološke i neurodegenerativne bolesti; iii. razviti nove terapije za kojima postoji velika potreba koja nije zadovoljena, na primjer za Alzheimerovu bolest te terapije za bolesti za koje je tržišni poticaj ograničen, na primjer za antimikrobnu otpornost; iv. razviti biomarkere za dijagnostiku i liječenje bolesti s jasnom kliničkom relevantnošću, a koje su odobrile regulatorne agencije; v. smanjiti stopu neuspješnosti kandidata za cjepiva u kliničkim studijama faze III. putem novih biomarkera za provjere učinkovitosti i sigurnosti na početku studija; vi. poboljšati postojeći postupak razvoja lijekova pružanjem podrške razvoju alata, normi i pristupa za procjenu učinkovitosti, sigurnosti i kvalitete reguliranih zdravstvenih proizvoda. Upravljanje Upravna tijela Zajedničkog poduzeća IMI2 čine i. upravni odbor, ii. izvršni direktor, iii. znanstveni odbor, iv. skupina predstavnika država i v. forum dionika. Upravni odbor može uspostaviti druge savjetodavne skupine. Upravni odbor sastoji se od 10 članova koji ravnopravno predstavljaju dva člana osnivača Zajedničkog poduzeća: Europsku uniju (koju predstavlja Europska komisija) i Europsku federaciju farmaceutskih industrija i udruženja (EFPIA). Upravni odbor snosi opću odgovornost za strateško usmjeravanje i djelovanje Zajedničkog poduzeća IMI2 te nadgleda provedbu njegovih aktivnosti. Izvršni direktor glavni je rukovoditelj zadužen za svakodnevno upravljanje Zajedničkim poduzećem IMI2 u skladu s odlukama upravnog odbora, a u tome mu pomaže programski ured. Izvršni direktor pravni je zastupnik Zajedničkog poduzeća IMI2 te izvršava proračun Zajedničkog poduzeća. Znanstveni odbor, skupina predstavnika država i forum dionika savjetodavna su tijela Zajedničkog poduzeća IMI2. Strateška upravna skupina koju je uspostavio upravni odbor jamči koordinaciju rada Zajedničkog poduzeća IMI2 u određenim strateškim područjima i rada kojim se nastoji postići veća transparentnost i učinkovitost u osmišljavanju novih tema za pozive na podnošenje prijedloga. Sredstva stavljena na raspolaganje Zajedničkom poduzeću 2015. Proračun 315 255 931 EUR za obveze 195 397 810 EUR za plaćanja Navedeni iznosi uključuju odobrena sredstva prenesena iz 2014. godine, a iz njih su isključeni iznosi za koje je izvršen povrat tijekom godine. Osoblje na dan 31. prosinca 2015. Planom radnih mjesta za 2015. godinu predviđeno je 35 privremenih zaposlenika i 9 ugovornih zaposlenika. Popunjeno je 31 privremeno radno mjesto i 4 ugovorna radna mjesta. 80 % tih resursa izravno se dodjeljuje za potporu operativnim aktivnostima. Aktivnosti i usluge 2015. Godišnje izvješće o radu Zajedničkog poduzeća IMI2 bit će dostupno u elektroničkom obliku na internetskim stranicama www.imi.europa.eu. Izvor: informacije koje je dostavilo Zajedničko poduzeće IMI2.